和韓宗弼暴雨
作者：蘇轍
朝代：宋

paragraphs: 執熱卧北窗，淋漓汗流注。
蛟龍遁水府，誰起叩天戶。
偶然終日風，振擾北山霧。
崩騰轉相軋，變化不容睹。
雷聲運車轂，雨點傾豆黍。
逡巡溜河漢，指顧纔笑語。
破屋少乾床，茅苫固難禦。
出門泥沒足，此厄比鄰溥。
苟令終歲熟，敢有今日怒。
晚照上東軒，清風襲虛廡。
微生免荷鉏，但喜脫煩暑。
農父更事多，缺塘已增土。